ভিড়ে-ঠাসা সাংবাদিক বৈঠক মমতা বন্দ্যোপাধ্যায়ের জন্য। আর তিনি ঝুঁকে পড়েছেন মুকুল রায়ের দিকে। শেষমুহূর্তের ‘আপডেট’ জেনেই সংবাদমাধ্যমের মুখোমুখি হতে চান নেত্রী। 
টুকরো মুহূর্ত। কিন্তু গভীর তাৎপর্যের। ডিসেম্বরের শীতের রাতে যে ছবির শুরু হয়েছিল, সেই বৃত্ত সম্পূর্ণ হল বৃহস্পতিবার। দলের একাংশের বিরোধিতা সত্ত্বেও মুকুলকে মূলস্রোতে ফিরিয়ে এনেছিলেন মমতা। মুকুলও আপত্তি করেননি। তখন সম্ভবত দু’জনের কেউই বোঝেননি, তাঁদের নিজস্ব সিদ্ধান্তের প্রভাব এত সুদূরপ্রসারী হবে! 
শুধু ভোটগণনার দিন নয়, ফেলে তিন-চার মাসে তাঁদের এমন ‘বোঝাপড়া’র আরও টুকরো টুকরো ছবি জুড়ছেন দলেরই একাংশ। ঘনিষ্ঠমহলে চওড়া হাসি হেসে মুকুল জানিয়েছেন, ‘দিদি’ তাঁকে যে ‘সম্মান’ দিয়েছেন, তাতে তিনি ‘মুগ্ধ এবং অভিভূত’। 
একের পর এক মোট সাতটি দফার ভোটে মুকুলকে অন্তত ৭০ বার ফোনে বলতে শোনা গিয়েছে ‘দেখে নিচ্ছি’। ‘ঠিক আছে’। ফোনের ওপারে কে ছিলেন, তৃণমূলের ‘ওয়াররুমে’ বসে তা বোঝার উপায় ছিল না। তবে ওই ফোন নিয়ে শশব্যস্ত মুকুলের তত্পরতায় তা অনুমান করা গিয়েছিল বৈকি! সেই অনুমান আরও স্পষ্ট হয়ে গেল এদিন। দলের নিরঙ্কুশ এবং বিপুল জয় সম্পর্কে নিশ্চিত হওয়ার পরে মমতা যখন টালির চালাঘর থেকে বেরিয়ে এলেন, তখন শ’খানেক মিটার দূরে পরবর্তী আয়োজন সাজিয়ে দাঁড়িয়ে মুকুল। রাজ্য তো বটেই, অপেক্ষমান গোটা দেশের সংবাদমাধ্যমের সামনে দলনেত্রীকে হাজির করার ব্যবস্থাপনা দেখভাল করছিলেন মুকুলই। যিনি সাত দফার বিধানসভা ভোটের পর বিপুল জয়ে শুধু তৃণমূলে নিজের অবস্থানই পোক্ত করলেন না, নিজের পুত্রকেও উত্তর ২৪ পরগনা এবং নদিয়া জেলার মধ্যে বৃহত্তম ব্যবধানে জেতালেন। আর ‘বিপদ’ বুঝে নিজের অনুগত শিউলি সাহাকে হলদিয়া থেকে সরিয়ে আনলেন কেশপুরে। ভোটের ফল বলছে, হলদিয়া হেরেছে তৃণমূল। কেশপুরে শিউলি জিতেছেন লক্ষাধিক ভোটে! পাশাপাশিই, ব্যারাকপুরে জিতেছেন মুকুল-ঘনিষ্ঠ শীলভদ্র দত্তও।
অভ্যন্তরীণ মান-অভিমান ও রাজনৈতিক সমীকরণে মমতা-মুকুল সম্পর্কের মতোই তৃণমূল-মুকুল বিচ্ছেদও একসময় প্রায় অনিবার্য হয়ে দাঁড়িয়েছিল। সেখান থেকেই প্রায় ১৮০ ডিগ্রি ঘুরে গিয়েছিলেন দু’জনে। ভোটের কয়েকমাস আগে দূরত্ব ভুলে মুকুলকে কাছে টেনে নেওয়ার সিদ্ধান্ত যে সঠিক ছিল, তা প্রমাণ করেছেন মমতা। মুকুল অবশ্য সেই আলোচনায় একেবারেই আগ্রহী নন। বরং নেত্রীর মতোই নিয়ন্ত্রণে রেখেছেন নিজের আবেগ। দলনেত্রীর বাড়ির উঠোনে দাঁড়িয়ে থেকেছেন প্রায় অপরিবর্তিত চেহারায়। দাড়ির আড়ালে মাপা হাসিটুকুই যা ছিল! ক্রমাগত অভিনন্দনেও তাঁর আবেগের বহিঃপ্রকাশ নেই। 
কে বলবে, তৃণমূলে মুকুলের ‘প্রত্যাবর্তন পর্ব’ নির্বিঘ্ন ছিল না। কিন্তু মমতা সেসব শোনেননি। ফলে ভোটের শেষে মুকুলের ‘টিআরপি’ চড়চড়িয়ে বেড়েছে কালীঘাটে! বৃহস্পতিবার সাতসকালে কালীঘাটে ঢোকার সময়েও কি এটা ভেবেছিলেন মুকুল? কে জানে! টেস্ট ক্রিকেট ভক্তের দর্শন তো বরাবর বলে, ক্রিজে পড়ে থাকলেই রান আসে!